## Dansa València convida a ballar persones de totes les edats i mobilitats en una gran festa en la plaça de la Verge

*** El creador Migue López aprofundix en el Carme Teatre en la poesia mística barroca amb *Tu hermosura*
* En el Teatre Rialto, la coreògrafa Sònia Gómez imagina amb *Calidoscòpica* com seria la vida des d’un punt de vista distorsionat per l’esquizofrènia**

Dansa València, el festival de dansa i arts del moviment de la Comunitat Valenciana que organitza la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), posa este diumenge, 13 d’abril, el colofó a la seua 38a edició amb una acció participativa en la plaça de la Verge, titulada *¡La Fiesta!*

La proposta és una crida a la celebració, la trobada i el ball, dirigida a persones de totes les edats i mobilitats.

Els seus responsables, Colectivo Dánzate, integrat per les ballarines i mediadores Andrea Dolz Burdeos i Marta Sofía Gallego, busquen democratitzar la dansa i fer-la accessible a totes i tots. Investiguen i creen pràctiques inclusives que eliminen estigmes, acostant la dansa al públic sense formació. El seu objectiu és obrir la dansa a cossos i veus diversos, promovent igualtat i respecte.

L’última jornada d’esta immersió de la ciutat en els llenguatges del moviment estarà marcada, precisament, pel ball des de la cura. Així, el Teatre Rialto acollirà la peça híbrida *Calidoscòpica*, en la qual Sònia Gómez indaga en la salut mental i en la normalitat.

Este projecte teatral, performatiu, musical i ‘dansístic’ convida a imaginar com seria la vida des d’un punt de vista distorsionat per l’esquizofrènia per a donar a conéixer de primera mà la potencialitat dels trastorns mentals.

**Remolí de volants i ball ritual**

Per la seua banda, Migue López plasmarà en el Carme Teatre els resultats fets espectacle de la investigació que està duent a terme sobre la poesia mística barroca i la seua faceta homosexual, *Tu hermosura*.

El procés de creació de l’obra va començar amb la pandèmia. Confinat a casa amb la seua mare, el sevillà es va trobar amb un desig que l’estava perseguint tota la vida.

Obrint armaris replets de vestits de flamenca, davant del remolí de volants, colors, serrells i estampats, va nàixer, sense demanar permís, Rosita de la Vega. Un ‘alter ego’ que posseïx l’escenari amb un flamenc ben afinat i resultat de fandangos, tangos i cants de trilla. En moltes ocasions usant cantigues i versos complets de Sant Joan de la Creu.

La proposta amb la qual Colectivo Glovo s’instal·la en la plaça dels Furs, *Trïade*, té com a punt de partida la necessitat d’ajuntar-se, vincular-se i ballar des de la cura i l’escolta. L’espanyola Esther Latorre i el portugués Hugo Pereira, junt amb dos ballarines valencianes, acostaran al públic en el carrer una peça de caràcter ritual, de culte als ancestres i a les arrels, inspirada en la tríada lunar i la seua idea de l’etern retorn.

Finalment, en Nau Ribes, la companyia italiana TPO brindarà al públic familiar una segona funció de l’espectacle de dansa immersiva *Tana* (cau). El muntatge es desenrotlla en un espai interactiu a on els ballarins i el públic compartixen l’escenari, superant barreres culturals i lingüístiques, a on xiquets i xiquetes poden experimentar i explorar formes i sons.

La seua programació forma part de la col·laboració de Dansa València amb el Teatre Escalante de la Diputació de València.

Fecha: 12/04/2025